作者:林正大
標題:沁園春
內容:大人先生，高懷逸興，酒肉寓名。縱幕天席地，居無廬室，以八荒為域，日月為扃。貴介時豪，搢紳處士，未解先生酒適情。徒勞爾，謾是非鋒起，有耳誰聽。先生。挈榼提罌。更箕踞銜杯枕麴生。但無思無慮，陶陶自得，任兀然而醉，恍然而醒。靜聽無聞，熟視無睹，以醉為鄉樂性真。誰知我，彼二豪猶是，蜾蠃螟蛉。